钦定古今图书集成/明伦汇编/官常典/第310卷 > 陈恕
## 钦定古今图书集成/明伦汇编/官常典/第310卷 > 陈恕

按《宋史》本传：“恕字仲言，洪州南昌人。少为县吏，折节
读书。江南平，礼部侍郎王明知洪州，恕以儒服见。明
与语，大奇之，因资送令预计偕。太平兴国二年进士，
解褐大理评事，通判洪州。恕以乡里辞，改澧州。澧自
唐季为节镇，兼领吏，多缘簿书干没为奸，恕尽谪发
其弊，郡中称为强明。以吏干闻，召入为右赞善大夫”、
同判三司勾院，迁左拾遗，充度支判官。与判使王仁
赡廷争本司事，仁赡屈伏，坐贬秩。擢恕为度支员外
郎，仍旧职。再迁工部郎中、知大名府。时契丹内寇，受
诏增浚城陧，其器用取于民者不时集。恕立擒府中
大豪一人，会将吏将斩之。宗族号愬，宾佐竞前请救，
大豪叩头流血，请翌日集事，违期甘死，恕令械之以
徇，民皆恐栗，无敢后期者，数日功就。会契丹引去，召
入为户部郎中、户部副使，迁右谏议大夫、知澶州。驿
召为河北东路营田制置使。太宗谕以农战之旨，恕对曰：“古者兵出于民，无寇则耕，寇至则战。今之戎士，
皆以募致，衣食仰给县官，若使之冬持兵御寇，春执
耒服田，万一生变，悔无及矣。”太宗曰：“卿第行，朕思之。”
恕行数日，果有诏，止令修完城堡，通导沟渎而已，营
田之议遂寝。俄知代州，入判吏部选事，拜盐铁使。恕
有心计，釐去宿弊，太宗深器之，亲题殿柱曰：“真盐铁
陈恕。”迁给事中、参知政事。数月，太宗言及户部使樊
知古所部不治，恕与知古联事，情好款洽，密与语之，
欲知古修举其职。知古愬于太宗，太宗怒恕泄禁中
语，罢守本官。旋出知江陵府，大发群吏奸赃，坐徒流
停废者甚众，郡内惕息。淳化四年，太宗从魏羽、段惟
一之请，分三司为十道，置左右计使，以魏羽、董俨分
主之。召恕为工部侍郎，充总计使，判左右计事；左右
计使分判十道事，凡议论计度，并令恕等参预。恕以
官司分隶，政令互出，难以经久，极言其非便。岁馀果
罢，复以恕为盐铁使。时太宗留意金谷，召三司吏李
溥等二十七人对于崇政殿，询以计司利害。溥等言：
条目烦多，不可以口占，愿给笔札以对。太宗遣中黄
门送诣相府，限五日悉条上之。溥等共上七十一事，
诏以四十四事付有司行之，其十九事下恕等议可
否。遣知杂御史张秉、中使张崇贵监议，令中书籍其
事，专检举之，无致废格。赐溥等白金缗钱，悉补侍禁、
殿直，领其职。太宗谓宰相曰：“溥等条奏事颇有所长。
朕常语恕等，若文章稽古，此辈固不可望；若钱谷利
病，颇自幼至长，寝处其中，必周知根本。卿等但假以
颜色，引令剖陈，必有所益。”恕等刚强，终不肯降意询
问。吕端对曰：“耕当问奴，织当问婢。”寇准曰：“夫子入太
庙，每事问，乃以贵下贱，先有司之义。”后数日，太宗又
曰：“国家岁入财数倍于唐。唐中叶以降，藩镇擅命，征
赋多不入公家，下陵上替，经制隳坏。若前代为得，即
已致太平，岂复烦朕心虑也！”因召恕等，责以职事旷
废。恕等对曰：“今土宇至广，庶务至繁，国用军须，所费
浩瀚。又遇诸州凡有灾沴，必尽蠲其租。臣等每举榷
利，朝廷必以侵民为虑，皆尼而不行，纵使耿受昌、桑
弘羊复生，亦所不逮。臣等驽力，惟尽心簿领，终不足
上裨圣治。”太宗曰：“卿等清而不通，专守绳墨，终不能
为国家度长挈大，剖烦析滞。只如京城仓库主吏当
改职者，簿领中壹处节目未备，即至十年、五年不决，
以致贫无资给，转徙沟壑。此卿等之过，岂不伤和气
哉？”恕等顿首谢。五年，赐三司钱百万，募吏有能言本
司不便者，令恕等量事大小以钱赏之，钱尽更给。至
道二年，欲并三司命官总判，其勾院、磨勘、理欠、凭由、
支收、行帐、提点等司，令恕条列其事以闻。恕奏曰：“伏
以封域寖广，财谷繁多，三司之中，簿牒填委，朝廷设
法，督责尤严，官吏救过不暇。若为三部各设主司，择
才非难，办事亦易，事办过鲜，不挠上心，此亦一时之
良策也。其勾院、磨勘两司，出于旧制，关防之要，莫加
于此。理欠、凭由二司，虽非旧设，自理欠失序，凭由散
落，故设二司，专令典掌，纲目咸具，制置有伦，逋欠无
失理之名，凭由鲜流散之弊，实亦要切，不可废除。若
两司并委一官，方及判官一员之事。其主辖、支收司，
先因从京支度财货转输外地，此除彼附，照验稽滞。
若京城得贤主史使居此司，专行检辖，凡支拨官物，
便给除破文凭，却于所司置簿记录，催到收附文记，
即乃勾销簿书，取捷之门，亦为允当。其行帐司近日
权置，了绝旧帐，帐目告尽，司额自除。提点司是中旨
特置，提振三司废怠之事，固非有司敢得拟议也。”诏
三司都凭由、理欠司宜令为一处，命官兼判。应诸道
逋负官物，令三司逐部理约。理欠司但总其所逋之
数，纠督之馀，悉从恕奏。恕将立茶法，召茶商数十人，
俾各条利害，恕阅之，第为三等，语副使宋大初曰：“吾
观下等固灭裂无取；上等取利太深，此可行于商贾，
不可行于朝廷。惟中等公私皆济，吾裁损之，可以经
久。”于是始为三法行之，货财流通。峡路诸州承孟氏
旧政，赋税轻重不均：阆州税钱千八百为一绢，果州
六百“为一绢。”民前后击登闻鼓陈诉，历二十年，诏下
本道，官吏，因循不理。转运副使张晔年少气锐，会受
诏按覆，即便宜行之。恕奏晔擅改法，计果州一岁亏
上供绢万馀，晔坐削一任免。恕每便殿奏事，太宗或
未深察，必形诮让。恕敛板踧缩，退至殿壁负立，若无
所容。俟意稍解复进，悫执前奏，终不改易，如是或至
三四。太宗以其忠，多从之。迁礼部侍郎。真宗即位，加
户部，命条具中外钱谷以闻。恕久不进，屡趣之，恕曰：
“陛下富于春秋，若知府库充实，恐生侈心，臣是以不
敢进。”真宗嘉之。咸平二十年，帝北巡，充行在转运使。
俄以母老求解，拜吏部侍郎，知通进银台封驳司。审
官院上言：“封驳之任，实给事中之职，隶于左曹。虽别
建官局，不可失其故号。请以门下封驳事隶银台司。”
从之。五年，知贡举。恕自以洪人避嫌，凡江南贡士悉
被黜退。又援贡举非其人之条，故所取甚少，而所取

事母孝，母亡，哀慕过甚，不食荤茹，遂至羸瘠。起复视
事，迁尚书左丞、权知开封府。恕已病，犹勉强亲职，数
月增剧，表求馆殿之职，获奉以济其贫。真宗曰：“卿求
一人可代者，听卿去。”是时，寇准罢枢密使，恕即荐以
自代，遂以准为三司使，恕为集贤学士、判院事。准即
检寻恕前后改革兴立之事，类以为册，及以所出榜
别用新板，躬至恕第请判押，恕亦不让，一一押之，自
是计使无不循其旧贯。至李谘为三司使，始改茶法，
恕之规模渐革矣。帝重恕，诏太医诊疗。百日，有司请
停奉，不许。未几卒，年五十九。恕将卒，口占遗奏，及约
束后事，送终之具，无不周悉。真宗悼惜，废朝，赠吏部
尚书，录其子执中为太常寺太祝，执古为奉礼郎。恕
颇涉史传，多识典故，精于吏理，深刻少恩，人不敢干
以私。前后掌利柄十馀年，强力干事，胥吏畏服，有称
职之誉。善谈论，听者忘倦。素不喜释氏，常请废译经
院，辞甚激切。真宗曰：“三教之兴，其来已久，前代毁之
者多矣，但存而不论可也。”恕性吝，怒其子淳私用钱，
及寝疾，上言：“淳不率教导，多与非类游，常习武艺，愿
出为外州军校。”真宗曰：“戎校管镇兵，非丞郎家子弟
所莅也。”以为滁州司马。恕卒，召复旧官，后竟以贿败。
执中至同中书门下平章事，别有传。执古至虞部员
外郎，执方、执礼并太子中舍。